Mooimaaksessie – Herminé Laubscher (33)
JY LEES NOU Mooimaaksessie – Herminé Laubscher (33)
Herminé Laubscher (33) is 'n mediese sekretaresse van Durbanville
Herminé het die mooiste porselein-wit vel. Ek het haar mooi groen oë beklemtoon met 'n grys oogskadu en 'n effense pers skynsel. Sy het ook die mooiste dik bos krulhare wat ons net mooi gekrul het.
Ek het vir Herminé klere gekies wat haar vroulikheid beklemtoon op 'n stylvolle manier. Die kleurpalet van haar klere (grys, bruin, goud en swart) saam met haar donker hare en ligte vel, laat haar smeulend lyk.
Wat my opgeval het van Herminé is haar ongelooflike mooi vel. Sy kom skaam voor en was baie op haar senuwees vir die fotosessie. Nadat ons bietjie gepraat het en ek vir haar die klere gewys het, kon ek sien sy begin lekker gemaklik voel. Die fotosessie was 'n droom en ek is mal oor die kleurkombinasies!
*Die grys rokkie wat Herminé aanhet is van Longstreet, die res is van SLATE.
Wat sê Herminé?
Ek wou nog altyd so iets doen, maar ek nog nooit die moed gehad nie. Dit is een van die dinge op my "Bucket List". Toe ek navraag doen en hoor dat hierdie wonderwerke gebeur onder my neus, het ek besluit dit is nou of nooit! Bonus was toe my man die mooimaaksessie vir my as 'n verjaarsdaggeskenk gegee het.
Ek is geseën met 'n gladde en probleemvrye vel, en ek het 'n bos gesonde krulhare.
Beskryf jou klerestyl en wat het jy by die mooimaaksessie geleer?
Ek hou van mooi aantrek. Ek is mal oor jeans met 'n mooi toppie of baadjie en 'n mooi paar skoene. Ek probeer altyd eerder veilig speel met klere.
Die klere wat die span gekies het was SO ek! Ek het geleer dat met iets so eenvoudig soos 'n hangertjie, jou hele look kan verander.
Ek het elke mooimaaksessie met 'n valkoog dopgehou en geglo ek gaan ook so mooi soos die ander lyk!
Toe ek myself in die spieël sien, het ek vir die eerste keer verstaan hoekom mense op "make-over shows" 'n traan wil pik. Ek het STUNNING gelyk! Ek kon my oë nie glo nie!
Die hele dag was ongelooflik. Die hare en grimering, asook die klere was als beautiful.
My man se oë het soos pierings gerek toe hy na die foto's kyk. Hy het dit vir my as 'n verjaarsdaggeskenk gegee. Hy het gesê: "Sjoe liefie, jy is ongelooflik mooi, money well spent!"
Ek het soveel wenke gekry en so baie geleer dat ek glo dit nie baie moeilik kan wees nie.
My selfbeeld en selfvertroue het 'n 180 grade-draai gemaak! Jy is soms baie krities as dit by jouself kom. Ek was so besig om fout te soek met myself dat ek verby die goed en mooi gekyk het. Dis wonderlik om jouself deur iemand anders se oë te sien!